**Etický kódex dobrovoľníka**

Každý dobrovoľník Domova sociálnych služieb prof. Karola Matulaya pre deti a dospelých (ďalej len „DSSpKM“) je povinný dodržiavať tento „Etický kódex dobrovoľníka DSSpKM“, ktorý je súčasťou zmluvy o dobrovoľníckej činnosti. Jeho nedodržanie je dôvodom na ukončenie zmluvy o dobrovoľníckej činnosti v DSSpKM.

**Od dobrovoľníka DSSpKM sa očakáva, že:**

* je dostatočne stotožnený s filozofiou a víziou zariadenia
* jeho správanie bude rešpektovať spoločenské zásady, založené na úcte človeka k človeku
* uvedomuje si veľkú zodpovednosť, ktorú má voči sebe, klientom, ich rodinám, zamestnancom DSSpKM i verejnosti

**Zásady správania ku klientom**

Dobrovoľník  DSSpKM vo vzťahu ku klientovi plní svoje povinnosti:

* bez ohľadu na pohlavie, rasu, náboženstvo, kultúru a sociálne postavenie klienta
* ku klientovi sa správa korektne, s pochopením a rešpektovaním jeho osobnosti
* voči klientovi je trpezlivý, empatický, spravodlivý a rešpektuje jeho špecifické potreby a záujmy (v rámci momentálnych možností a vybavenia  DSSpKM)
* ku klientovi pristupuje ako k rovnocennému partnerovi a neznižuje sa k arogantnému a hrubému správaniu voči nemu
* s každým klientom komunikuje pre neho zrozumiteľnou rečou
* uvedomuje si, že v prípade fyzického veku nad 18 rokov je klient dospelý a má svoje práva i povinnosti – nespráva sa k nemu ako k dieťaťu, nepoužíva zdrobneniny
* u dospelých klientov nepoužíva výraz „poslúchať“
* každý nový dobrovoľník dospelým klientom vyká, pokiaľ klient nedá súhlas s tykaním, ktoré bude obojstranné
* klienta aktívne počúva a akceptuje dostatočne dlhý čas na jeho vyjadrenie sa
* dodržiava právo na súkromie každého klienta a zachováva dôvernosť informácií
* hľadá možnosti, ako zapojiť klienta do procesu rozhodovania o vlastnej osobe a o riešení vlastných problémov
* vedie klienta k samostatnosti
* rešpektuje právo klienta na vlastný názor
* klient má právo výberu,  dobrovoľník zaňho nerozhoduje, pokiaľ klient svojim rozhodnutím neohrozuje seba, iných klientov alebo okolie
* písomné odovzdávanie informácií o klientovi je taktné a napísané s úctou a rešpektom voči nemu
* v prítomnosti klienta nerieši svoje súkromné záležitosti
* v prítomnosti klienta nerozpráva o ňom, ako aj o iných klientoch, jedine v prípade pochvaly alebo pozitívnych zážitkov
* ochraňuje klienta pred neetickým a nezákonným konaním iného zamestnanca, dobrovoľníka

**Zásady správania medzi spolupracovníkmi**

* je tímovým hráčom pracovného kolektívu DSSpKM
* je tolerantný, objektívny, aktívne počúva
* buduje pracovné vzťahy na pozitívnych základoch
* v prípade nedorozumenia vie urobiť prvý krok, čo je najúčinnejšia cesta ako podať pomocnú ruku, vyriešiť problém a nepripustiť, aby problém nadobudol obrovský rozmer
* nepodľahne falošnému pocitu kolegiality, ak je svedkom neodbornosti kolegu, jeho nesprávneho, nespravodlivého správania, diskriminácie či iného neetického správania voči klientovi alebo kolegovi

**Zásady správania voči rodičom, verejnosti**

* dobrovoľník  svojim vystupovaním a aktivitami šíri dobré meno zariadenia a podporuje osvetu o živote ľudí so špeciálnymi potrebami
* zachováva dôvernosť informácií o klientoch, neposkytuje informácie nadobudnuté pri výkone práce vo verejnom záujme

***Ing. Edita Kruzslíková***  
*riaditeľka DSSpKM*

Bratislava dňa 15.5.2011